Diari Oficial de la Generalitat Valenciana


Sumari del DOGV 8612, del 13-08-2019 (2019/8147)

ORDRE 7/2019, de 8 d'agost, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió de les subvencions en matèria d'inclusió i desenvolupament comunitari.
---------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2019/08/08/7/dof/vci/html**

### Dades del document

Número de DOGV
:   8612

Data del DOGV
:   13-08-2019

Secció del DOGV
:   I. DISPOSICIONS GENERALS

Número del document
:   2019/8147


Data del document
:   08-08-2019

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * legislació

ORDRE 7/2019, de 8 d'agost, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió de les subvencions en matèria d'inclusió i desenvolupament comunitari. [2019/8147]  
Índex  
Preàmbul  
Article 1. Objecte  
Article 2. Entitats beneficiàries  
Article 3. Obligacions de les entitats beneficiàries.  
Article 4. Procediment de concessió  
Article 5. Criteris objectius de l'atorgament de la subvenció  
Article 6. Criteris per a la determinació de la subvenció  
Article 7. Subcontractació de les activitats subvencionades  
Article 8. Sol·licituds i documentació  
Article 9. Esmena de sol·licituds  
Article 10. Ordenació i instrucció   
Article 11. Comissions tècniques i comissió d'avaluació.   
Article 12. Resolució i termini  
Article 13. Informació i publicitat de les subvencions concedides  
  
Article 14. Règim de pagament de la subvenció  
Article 15. Justificació de la subvenció  
Article 16. Pla de control  
Article 17. Modificació, pèrdua o minoració de la subvenció  
Article 18. Reintegrament de la subvenció  
Article 19. Règim sancionador  
Article 20. Política de la competència de la Unió Europea  
Disposició addicional única. No incidència pressupostària  
Disposició derogatòria única. Derogació normativa  
Disposició final primera. Instruccions  
Disposició final segona. Entrada en vigor  
  
  
PREÀMBUL  
  
L'Estatut d'Autonomia de la Comunitat Valenciana en l'article 49.1.24a estableix com a competència exclusiva de la Generalitat els serveis socials.  
La nova llei de serveis socials (Llei 3/2019, de 18 de febrer de la Generalitat, de serveis socials inclusius de la Comunitat Valenciana), estableix en l'article 5.2 que el Sistema Públic Valencià dels Serveis Socials té per objecte garantir l'exercici d'aquells drets socials que li són propis, afavorint la inclusió social, l'autonomia i el desenvolupament personal, la convivència, la igualtat d'oportunitats i la participació social, desenvolupant una funció promotora, preventiva, protectora, d'acompanyament, de suport i de rehabilitació enfront de les necessitats socials originades per situació de vulnerabilitat, desprotecció, desemparament, dependència o urgència social.   
  
Dins de l'estructura administrativa de la Vicepresidència i Conselleria d'Igualtat i Polítiques Inclusives, corresponen a la Direcció General d'Inclusió Social, entre altres, les funcions en matèria d'inclusió social i desenvolupament comunitari (art. 13.1, del Decret 14/2018, de 23 de febrer, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives).  
El Pla valencià d'inclusió i cohesió social (2017-2022) és l'eina d'ordenació i direcció estratègica de les polítiques d'inclusió i cohesió social vinculada al territori. El pla s'articula en tres eixos: d'igualtat d'oportunitats i suport a les famílies, que inclou les polítiques d'inserció sociolaboral, les prestacions socials, especialment, la renda valenciana d'inclusió, i l'accés normalitzat als serveis públics; cohesió social que inclou l'àmbit relacional i els bons tractes, desenvolupament comunitari, xarxes de solidaritat, voluntariat, la gestió dels usos del temps i la coresponsabilitat; i finalment, l'equitat territorial i espai públic. I, de forma transversal, aplicar la perspectiva de gènere i els drets de la infància.  
El Pla estratègic de subvencions de la Vicepresidència i Conselleria d'Igualtat i Polítiques Inclusives per al període 2018-2020 preveu entre els seus objectius estratègics potenciar la inclusió social de les persones o les famílies en situació de vulnerabilitat, per al que es preveuen subvencions per al finançament d'actuacions d'inclusió social de les persones o unitats familiars que es troben en situació de vulnerabilitat.  
  
Amb l'aprovació d'aquesta nova ordre de bases que regula les subvencions a entitats sense ànim de lucre per a la realització d'activitats que fomenten la inclusió social i el desenvolupament comunitari, entés aquest últim com el procés on els membres d'una comunitat participen en el disseny i execució de programes d'acció col·lectiva per a generar solucions a problemes comuns i per a millorar el seu nivell de vida, aquesta ordre es considera necessària per a adaptar-se a les noves necessitats socials sorgides en el nou context en l'àmbit de la Comunitat Valenciana.  
Es garanteix el principi de seguretat jurídica perquè aquesta ordre és coherent amb la resta de l'ordenament jurídic. Així mateix, durant la tramitació de la norma ha quedat garantit el principi de transparència, mitjançant el tràmit d'informació pública a la ciutadania i a les entitats potencialment afectades per la norma.  
De conformitat amb el que es disposa en l'article 7.4 del Decret 128/2017, de 29 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les subvencions d'aquestes bases no es troben dins del marc previst en l'article 107.1 del Tractat de funcionament de la Unió Europea, atés que l'ajuda pública concedida, per la seua naturalesa, no suposa un avantatge econòmic, no falseja ni pot falsejar la competència, ni els intercanvis comercials entre els estats membres. En conseqüència, està exclosa del règim de notificació d'ajudes públiques de la Comissió Europea.  
En definitiva, la present ordre, elaborada amb la participació de la ciutadania, entitats sense ànim de lucre i administracions públiques, és una resposta a la realitat social d'acord amb els principis de necessitat, eficàcia, proporcionalitat, seguretat jurídica, transparència i eficiència que han de presidir l'actuació de les administracions públiques, que s'estableix en l'article 129.1 de la Llei 39/2015, d'1 d'octubre, del procediment administratiu comú de les administracions públiques.  
Per tot això, i de conformitat amb el que es disposa en l'article 165.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en relació amb l'article 3 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, el Decret 14/2018, de 23 de febrer, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives, i conforme el Consell Jurídic Consultiu de la Comunitat Valenciana,  
  
  
ORDENE  
  
Article 1. Objecte  
L'objecte de la present ordre és establir les bases reguladores de les convocatòries de subvencions per a la realització de projectes per entitats privades sense ànim de lucre en matèria d'inclusió i desenvolupament comunitari.  
Les subvencions que es convoquen a l'empara d'aquestes bases es destinaran al finançament de les despeses derivades de la realització d'actuacions d'inclusió social de les persones o unitats de convivència que es troben en situació de vulnerabilitat.  
Els projectes a subvencionar s'han d'adequar a les següents modalitats:  
1) Projectes dirigits a persones o unitats familiars que es troben en situació de vulnerabilitat, excepte el col·lectiu de persones afectades pel VIH-SIDA. Les actuacions aniran dirigides a:  
a) Àmbit residencial (pisos d'acolliment i albergs) i altres mesures per a combatre el sensellarisme i itineraris d'inclusió social.  
b) La cobertura de les necessitats bàsiques, com ara neteja personal, alimentació, i atenció i suport sociopsicosanitari.  
2) Projectes destinats a persones o unitats familiars afectades per VIH- SIDA. Les actuacions aniran dirigides a:  
a) àmbit residencial (pisos d'acolliment i albergs) i altres mesures per a combatre el sensellarisme i itineraris d'inclusió social.  
b) la cobertura de les necessitats bàsiques, com ara neteja personal, alimentació i atenció i suport sociopsicosanitari.  
3) Projectes destinats al desenvolupament comunitari i foment de l'àmbit relacional:  
a) Foment de la participació social i cultural de col·lectius vulnerables en estructures dinàmiques normalitzades comunes, per a reforçar el sentiment de pertinença i vincles amb el territori; així com la promoció dels bons tractes i prevenció de la soledat no escollida.  
b) Foment de l'entorn afectiu i intervenció sociocomunitària de col·lectius vulnerables per a la prevenció de problemàtiques socials i sociopsicosanitàries.  
  
Article 2. Entitats beneficiàries  
Podran sol·licitar les subvencions previstes en aquesta ordre aquelles entitats privades sense ànim de lucre que complisquen els següents requisits:  
1) Desenvolupar les activitats objecte d'aquesta ordre a la Comunitat Valenciana.  
2) Estar legalment constituïdes i inscrites, en la data de presentació de les sol·licituds, en el Registre General dels titulars d'activitats, i dels serveis i centres d'acció social.  
3) Complir els requisits per a obtindre la condició de beneficiaris assenyalats en l'article 13 de la Llei 38/2003, de 17 de novembre, general de subvencions.   
  
Article 3. Obligacions de les entitats beneficiàries.  
Són obligacions de les entitats beneficiàries les que s'estableixen en l'article 14 de la Llei 38/2003, de 17 de novembre, general de subvencions,i en els articles 159 i següents de la Llei 1/2015 de 6 de febrer de la Generalitat, d'hisenda pública, del sector públic instrumental i de subvencions o altres disposicions legals de pertinent aplicació, i per això hauran de:  
1) Realitzar l'actuació que fonamenta la concessió de la subvenció, executant l'objecte d'aquesta en l'exercici determinat en la corresponent convocatòria.  
2) Acreditar davant l'entitat concedent la realització de l'actuació.   
  
3) Conservar els documents justificatius de l'aplicació dels fons rebuts inclosos els documents electrònics, mentre puguen ser objecte de comprovació i control.  
4) Sotmetre's a la comprovació i al control financer que corresponen a la Intervenció General en relació amb la subvenció concedida, així com a les actuacions de comprovació a efectuar per la conselleria competent en la matèria, en relació amb l'objecte i la destinació de la subvenció concedida.  
5) Comunicar a la conselleria, a través de la direcció general competent en matèria d'inclusió social, l'obtenció d'altres subvencions, ajudes, ingressos o recursos procedents de qualssevol administracions o ens públics o privats i concedits per a la mateixa finalitat que la prevista en la convocatòria corresponent. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
  
6) Justificar davant l'òrgan competent les despeses realitzades per a l'execució de l'actuació subvencionada en els termes i terminis establits en l'apartat 5 de l'article 15 de la present ordre de bases i en la respectiva convocatòria.  
7) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, general de subvencions, conforme a l'article 18 de la present ordre.  
8) Trobar-se al corrent en el compliment de les seues obligacions tributàries i enfront de la Seguretat Social, havent d'acreditar aquest extrem amb anterioritat a dictar-se la proposta de resolució de concessió de la convocatòria, així com en els processos de justificació de la subvenció concedida, en cas de no haver atorgat l'autorització a què fa referència l'apartat 2 b) de l'article 8 de la present ordre.  
9) Acreditar mitjançant declaració responsable no estar incursa en les prohibicions per a obtindre la condició de beneficiària de subvencions assenyalades en l'article 13 de la Llei 38/2003, de 17 de novembre, general de subvencions, a aquest efecte podran utilitzar la declaració continguda en el model de sol·licitud que s'adjunte en la corresponent convocatòria.  
10) Complir les obligacions de transparència establides en la normativa vigent, Llei 19/2013 de 9 de desembre, de transparència, accés a la informació i bon govern; la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana i el Decret 105/2017, de 28 de juliol, del Consell, de desplegament de la Llei 2/2015, de 2 d'abril, de la Generalitat en matèria de transparència i de regulació del Consell de Transparència, Accés a la Informació Pública i Bon Govern. En particular, si l'entitat beneficiària rep una subvenció per import superior a 10.000 euros, haurà de donar-li l'adequada publicitat, indicant que és una subvenció de la Generalitat, l'import rebut i el programa, activitat, inversió o actuació subvencionat. La difusió d'aquesta informació es realitzarà preferentment a través de les corresponents pàgines web. En cas que no disposen de pàgina web on realitzar aquesta publicitat, podran complir amb aquesta obligació a través del portal que pose a la seua disposició la Generalitat. Si l'entitat beneficiària rep, durant el període d'un any, ajudes o subvencions públiques en una quantia superior a 100.000 euros o quan almenys, el 40% del total dels seus ingressos anuals tinguen caràcter d'ajuda o subvenció pública, sempre que aconseguisquen com a mínim la quantitat de 5.000 euros hauran de complir les obligacions de transparència establides en la legislació bàsica, article 3 b) de la Llei 19/2013, de 9 de desembre, de transparència, accés a la informació i bon govern.  
  
  
11) En tota la informació i documentació dels projectes, activitats o actuacions de qualsevol tipus que siguen objecte de subvenció haurà de constar que es tracta d'una acció subvencionada per la Generalitat, a través de la conselleria competent en matèria d'inclusió social. Per a això, hauran d'incorporar els corresponents logos en tots els materials que elaboren, que estarà a la disposició de les entitats beneficiàries en la pàgina web d'aquesta conselleria.  
  
Article 4. Procediment de concessió  
La concessió d'aquestes subvencions es realitzarà mitjançant el procediment en règim de concurrència competitiva a què es refereix l'article 164 de la Llei 1/2015 de 6 de febrer, de la Generalitat, d'hisenda pública, del sector públic instrumental i de subvencions i l'article 22 de la Llei 38/200 de 17 de novembre, general de subvencions.  
  
Les subvencions seran convocades per resolució de la persona titular de la conselleria competent en matèria d'inclusió social i publicades en el Diari Oficial de la Generalitat Valenciana, d'acord amb les consignacions previstes en la llei de pressupostos de la Generalitat per a l'exercici econòmic corresponent.  
  
Article 5. Criteris objectius de l'atorgament de la subvenció  
Els criteris objectius per a l'atorgament d'aquestes subvencions seran els següents:  
1) Criteris de valoració de l'entitat, es podrà obtindre un màxim de 40 punts, es consideraran els següents aspectes:  
a) Implantació i base social en l'àmbit d'actuació territorial (màxim de 5 punts) : es valorarà l'any de creació de l'entitat i l'àmbit provincial on es realitzen les actuacions.   
b) Experiència i especialització en el sector (màxim de 15 punts) : es valorarà l'experiència en projectes en l'àmbit de la inclusió social i amb col·lectius afectats amb VIH i l'especialització en el sector  
  
c) Transparència i bones pràctiques (màxim de 10 punts): es valorarà la publicació dels seus balanços per mitjans propis o en mitjans oficials, si l'entitat està declarada d'utilitat pública, els comptes anuals de l'exercici anterior estan sotmesos a auditoria externa, si tenen sistema de qualitat homologat i finalment si apliquen clàusules socials.  
  
d) Estructura i capacitat de gestió de l'entitat sol·licitant (màxim 10 punts) : es valorarà l'adequació de l'estructura i capacitat de gestió de l'entitat.   
Han d'obtindre un mínim de 20 punts en aquest apartat per a continuar amb la valoració de l'actuació.  
2) Criteris de valoració del projecte, es podrà obtindre un màxim de 60 punts, es consideraran els següents aspectes:  
a) Perfil i nombre de persones destinatàries de l'actuació i relació amb la intensitat d'atenció (màxim de 5 punts) : es valorarà si el col·lectiu al qual s'atén es troba en risc d'exclusió o afectat pel VIH i la intensitat de la intervenció.  
b) Perfil professional de l'equip adscrit a l'execució de l'activitat (màxim de 5 punts) : Es valorarà que els professionals tinguen la titulació adequada al perfil del lloc i el grau d'estabilitat de les relacions laborals.  
c) Voluntariat adscrit a l'execució del projecte (màxim de 5 punts) : es valorarà que hi haja voluntaris en l'execució del projecte.  
  
d) Finançament del projecte amb recursos propis de l'entitat (màxim de 5 punts) : es valorarà l'afectació al projecte de recursos preexistents de l'entitat o finançament propi.  
e) Nivell de complementarietat de l'actuació, coordinació i treball en xarxa amb la resta de recursos en el seu àmbit territorial (màxim de 10 punts.) : es valorarà el nivell de complementarietat, coordinació amb altres recursos públics i el treball en xarxa de l'entitat sol·licitant amb altres entitats.  
f) Plantejament de treball en municipis inclusius on tinguen aprovat un Pla municipal d'inclusió i cohesió social, i/o en zones o barris inclusius (màxim de 5 punts) : es valorarà més a aquelles entitats que treballen en municipis on tinguen aprovat un Pla municipal d'inclusió i cohesió social, i treballen en barris inclusius que estiguen finançats per la direcció general competent.  
g) Metodologia i coherència entre objectius, indicadors i resultats, cronograma. Mecanismes de seguiment i avaluació (màxim de 15 punts) : es valorarà la metodologia utilitzada (mitjans tècnics, humans i materials) , la coherència entre els objectius i els resultats previstos, cronograma.   
h) Impacte directe i transformació social (màxim de 5 punts) , es valorarà l'impacte directe sobre les persones destinatàries i la transformació social del programa.  
i) Inclusió de la perspectiva de gènere en el projecte i metodologia de treball (màxim de 2, 5 punts) : es valorarà que l'entitat dispose d'un Pla d'igualtat visat per la direcció general competent en matèria de la dona, també es valorarà que el programa realitze una anàlisi de com es promociona la igualtat de dones i homes en totes les fases del programa i la perspectiva de gènere.  
j) Perspectiva de drets de la infància del projecte i de la metodologia de treball (màxim de 2,5 punts) , es valorarà que el programa realitze una adequada anàlisi de la infància i la metodologia utilitzada siga l'adequada.  
Cal obtindre necessàriament un mínim de 30 punts en aquest apartat.  
  
Article 6. Criteris per a la determinació de la subvenció  
1) Per a poder obtindre l'ajuda s'ha d'haver obtingut la puntuació mínima de 50 punts en els criteris establits en la valoració dels programes de l'article 5 d'aquesta ordre.  
2) Les subvenciones que puga obtindre cada entitat no podrà superar els següents percentatges, respecte a la quantia del projecte, segons el tram en què es trobe aquesta:  
a) Fins a 30.000 euros, se subvencionarà fins a un màxim del 100%.  
  
b) Des de 30.001 euros fins a 150.000 euros, se subvencionarà un màxim del 70%.  
c) Des de 150.001 fins a 700.000 euros, se subvencionarà fins a un màxim del 60%.  
Per als projectes de l'apartat 3) de l'article 1 de la present ordre, el finançament màxim per projecte serà de 100.000 euros.  
 El crèdit assignat als projectes de l'apartat 3) de l'article 1 de la present ordre, serà com a mínim del 20%.  
En el cas de no esgotar-se el crèdit en alguna de les modalitats dels projectes de l'article 1, el crèdit sobrant podrà incrementar la quantia de les altres modalitats, en funció de les necessitats que es detecten a través de les sol·licituds presentades.  
3) El càlcul de l'import concedit a cada entitat, es calcularà de la següent forma:  
a) El crèdit es calcularà de forma proporcional conforme a la puntuació obtinguda per cada entitat.  
b) El crèdit a concedir a cada entitat es distribuirà tenint en compte laponderació obtinguda en el paràgraf anterior i el total del crèdit assignat a cadascun dels projectes establits en l'article 1 de la present ordre.  
  
  
Article 7. Subcontractació de les activitats subvencionades  
No es permet la subcontractació en virtut del que es disposa en l'article 29.1 de la Llei 38/2003, de 17 de novembre, general de subvencions, entenent que un beneficiari subcontracta quan concerta amb tercers l'execució total o parcial de l'activitat que constitueix l'objecte de la subvenció.   
  
Article 8. Sol·licituds i documentació  
1) Les sol·licituds es formularan en els models i terminis que es determinen en la corresponent convocatòria.  
2) Juntament amb la documentació específica que determine la convocatòria, les entitats sol·licitants hauran de presentar:  
a) Declaració responsable de no concórrer en l'entitat sol·licitant les circumstàncies assenyalades en l'article 13 Llei 38/2003, de 17 de novembre, general de subvencions.  
b) Acreditació de trobar-se al corrent de les seues obligacions tributàries i enfront de la Seguretat Social. Per a això, l'entitat sol·licitant podrà autoritzar l'òrgan instructor perquè obtinga directament l'acreditació del compliment de les obligacions tributàries i amb la Seguretat Social a través de certificats telemàtics, de conformitat amb el que es disposa en el Decret 165/2010, de 8 d'octubre, del Consell, pel qual s'estableixen les mesures de simplificació i reducció de càrregues administratives en els procediments gestionats per l'Administració de la Generalitat i el seu sector públic. Els qui no atorguen aquesta autorització hauran d'aportar la documentació acreditativa que es troben al corrent de les esmentades obligacions. La direcció general competent en matèria d'inclusió social requerirà l'entitat sol·licitant si la informació obtinguda presenta alguna incidència.  
c) Així mateix, la s entitats sol·licitants podran autoritzar la consulta de les seues dades d'identitat i residència de l'entitat mitjançant el sistema de verificació i consulta de dades d'identitat, de conformitat amb el que es disposa en el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. Els qui no atorguen aquesta autorització hauran d'aportar el DNI o un altre document d'identitat equivalent del representant de l'entitat, així com els documents que acrediten la seua representació.  
3) Les sol·licituds de subvencions regulades en les presents bases hauran d'estar degudament formalitzades i subscrites per qui exercisca la representació legal de l'entitat, i es presentaren exclusivament per via telemàtica, mitjançant la signatura electrònica de la persona que represente l'entitat, conforme al que s'estableix en l'article 14.2 i article 16.4 de la Llei 39/2015, d'1 d'octubre, del procediment administratiu comú de les administracions públiques.  
4) Cada entitat podrà presentar una única sol·licitud per projecte i per província on realitze el projecte per al qual se sol·licita la subvenció.  
  
5) La sol·licitud de la subvenció suposa l'acceptació de les bases de la convocatòria.  
  
Article 9. Esmena de sol·licituds  
1) Rebudes les sol·licituds i incoat l'expedient l'òrgan instructor les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
  
2) Quan la sol·licitud no reunisca els requisits exigits, o no s'acompanye la documentació necessària es requerirà a l'entitat interessada, d'acord amb el que s'estableix en l'article 68 de la Llei 39/2015, d'1 d'octubre, del procediment administratiu comú de les administracions públiques, perquè, en un termini de deu dies hàbils, esmene les faltes o acompanye els documents preceptius, amb indicació que, si no ho fa així, es considerarà que ha desistit de la seua petició, després de la notificació que haurà de dictar-se en els termes previstos en l'article 21 de la mateixa llei.  
  
Article 10. Ordenació i instrucció  
1) L'ordenació i instrucció del procediment correspondrà a cada direcció territorial competent en matèria d'inclusió social, que rebrà les sol·licituds presentades i verificarà que reuneixen els requisits per a poder ser tramitades.   
2) L'òrgan competent per a la instrucció de l'expedient, a la vista de la documentació que hi ha en aquest i de les obligacions que s'adquirisquen amb la concessió de l'ajuda, podrà recaptar els informes dels organismes i entitats que estime oportú i efectuar les comprovacions necessàries sobre l'exactitud de tot això.  
  
Article 11. Comissions tècniques i comissió d'avaluació  
1) En cada direcció territorial competent en matèria d'inclusió social hi haurà una comissió tècnica, els components de la qual seran designats pel titular d'aquesta, i comprendrà en tot cas: una persona titular d'una direcció de servei, una persona titular d'una direcció de secció i un/a tècnic/a competent en la matèria.  
Aquesta comissió tindrà com a missió la valoració de totes les sol·licituds presentades i elevarà una acta amb proposta ordenada a la comissió d'avaluació de la direcció general competent en matèria d'inclusió social, conforme als criteris establits en aquestes bases i en la corresponent convocatòria, que contindrà la proposta i la denegació en el seu àmbit territorial.  
2) En la direcció general competent en matèria d'inclusió social es crearà una comissió d'avaluació composta per:  
a) Presidència: la persona titular de la direcció general competent en matèria d'inclusió social o persona que le substituïsca.   
b) Vocals:  
1r. La persona titular de la subdirecció general competent en matèria d'inclusió social o persona que la substituïsca.   
2n. La persona titular del servei competent en matèria d'inclusió social o persona que la substituïsca.   
3r. La persona titular del servei competent en matèria de programes europeus i estatals o persona que la substituïsca.   
4t. La persona titular de la secció competent en matèria d'acció comunitària o persona que la substituïsca, de cadascuna de les direccions territorials de la conselleria.  
5é. Un/a tècnic/a designat per la direcció general competent en matèria d'inclusió social, que exercirà les funcions de secretaria.  
 En virtut de la Llei 9/2003, de la Generalitat, de 2 d'abril, per a la igualtat entre dones i homes, es procurarà que la composició de la comissió tècnica i de la comissió d'avaluació s'ajuste al principi d'equilibri per raó de sexe.   
Aquesta comissió analitzarà les propostes formulades per cada direcció territorial i proposarà a l'òrgan competent per a la concessió de les ajudes la relació prioritzada d'entitats beneficiàries de les subvencions d'acord amb els criteris establits en les bases i en la convocatòria, amb el límit del crèdit existent per a cada convocatòria. Així mateix, elaborarà una relació de les sol·licituds que es propose denegar o desestimar.  
En allò no previst en el punt anterior, la comissió d'avaluació ajustarà el seu funcionament al que estableix Llei 40/2015, d'1 d'octubre, de règim jurídic del sector públic, en les seccions 3a i 4a del capítol II del títol preliminar, en el qual es regula els òrgans col·legiats i el seu funcionament.   
  
Article 12. Resolució i termini  
1) Es delega en la persona titular de la direcció general competent en matèria d'inclusió social la resolució de les sol·licituds que es presenten a l'empara de la corresponent convocatòria de les subvencions regulades en les presents bases.  
2) El termini màxim per a resoldre i notificar la resolució serà de sis mesos a comptar des de l'endemà de la publicació de la resolució de convocatòria en el Diari Oficial de la Generalitat Valenciana.  
Transcorregut aquest termini sense que s'haja notificat resolució expressa, les persones interessades podran entendre desestimades les seues sol·licituds per silenci administratiu. Tot això sense perjudici que subsistisca l'obligació legal de l'Administració de resoldre expressament sobre la petició formulada.  
3) La resolució de concessió esgota la via administrativa i contra aquesta es podrà interposar recurs potestatiu de reposició en el termini d'un mes a comptar des de l'endemà de la notificació o bé directament recurs contenciós administratiu, en el termini de dos mesos a comptar des de l'endemà de la notificació, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 13. Informació i publicitat de les subvencions concedides  
1) La resolució de la concessió es publicarà en el Diari Oficial de la Generalitat Valenciana.   
2) Es remetrà a la Base de Dades Nacional de Subvencions informació sobre la resolució de concessió conforme al que estableix en l'article 18.2 de la Llei 38/2003 de 17 de novembre, general de subvencions.  
  
3) Es donarà publicitat de les subvencions concedides en el Portal de Transparència de la Generalitat, GVA Oberta, conforme al que s'estableix en l'article 9.1.e) de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i article 14 del Decret 105/2017 de 28 de juliol, en matèria de transparència i de regulació del Consell de Transparència, Accés a la Informació Pública i Bon Govern.  
  
Article 14. Règim de pagament de la subvenció  
1) Per al règim de lliuraments de transferències corrents per al pagament de les subvencions previstes en aquesta ordre, s'aplicarà el règim general previst en l'article 171.1 de la Llei 1/2015 de 6 de febrer de la Generalitat, d'hisenda pública, del sector públic instrumental i de subvencions.  
Es podran realitzar pagaments anticipats en els termes previstos en l'article 171.2 de la Llei 1/2015 de 6 de febrer de la Generalitat, d'hisenda pública, del sector públic instrumental i de subvencions. Aquesta bestreta serà d'un 30% de l'import anual de la subvenció concedida, segons el règim establit en l'article 171.3 de la Llei 1/2015 de 6 de febrer de la Generalitat, d'hisenda pública, del sector públic instrumental i de subvencions, per a les transferències corrents.   
En el cas que la legislació de la Generalitat establisca un règim de lliurament de transferències corrents diferent del previst en el paràgraf anterior, el règim de pagament de les subvencions podrà subjectar-se a aquest.   
En la corresponent resolució de convocatòria de la subvenció es concretarà el règim de lliurament del pagament.  
2) No obstant això, amb caràcter previ al pagament de la subvenció l'entitat beneficiària haurà de trobar-se al corrent en el compliment d'obligacions tributàries i enfront de la Seguretat Social i aportar declaració responsable de no ser deutora per resolució de procediment de reintegrament de subvencions.  
3) En cap cas, podran realitzar-se pagaments anticipats a les entitats beneficiàries quan s'haja sol·licitat la declaració de concurs voluntari, hagen sigut declarades insolvents en qualsevol procediment, es troben declarades en concurs, llevat que en aquest haja adquirit l'eficàcia d'un conveni, estiguen subjectes a intervenció judicial o hagen sigut inhabilitades conforme a la llei concursal, sense que haja conclòs el període d'inhabilitació fixat en la sentència de qualificació del concurs.  
  
  
Article 15. Justificació de la subvenció  
1) Les entitats beneficiàries podran ser subvencionades en les despeses de personal i altres despeses corrents que resulten necessaris per al desenvolupament de l'activitat subvencionada.  
2) Les entitats beneficiàries presentaran la justificació de l'activitat subvencionada davant la direcció territorial corresponent. Tot això sense perjudici del que disposa la legislació de procediment administratiu comú.  
La justificació constarà de la documentació de caràcter econòmic justificativa de l'acció subvencionada i d'una memòria tècnica relativa a l'actuació subvencionada.  
Quan les activitats hagen sigut finançades, a més de la subvenció, amb fons propis o altres subvencions o recursos, haurà d'acreditar-se mitjançant documentació de caràcter econòmic l'import, procedència i aplicació de tals fons a les activitats subvencionades.  
3) La documentació de caràcter econòmic a presentar haurà de justificar les despeses de personal i les despeses corrents ocasionades en les actuacions realitzades amb anterioritat a l'últim dia de l'exercici econòmic subvencionat i contindrà:  
a) Una relació detallada de les despeses ocasionades pel projecte objecte de subvenció, amb identificació del creditor i del concepte de despesa, import, data d'emissió, relació amb el projecte subvencionat i percentatge de finançament que s'imputa a la Generalitat, segons el model que figura en la pàgina web de la conselleria competent en matèria d'inclusió social.  
b) Les factures o documents de valor probatori equivalent acreditatius de les despeses incorporades en la relació anterior, mitjançant la presentació d'originals o còpies compulsades. Aquestes hauran de reunir els requisits recollits en el Reial decret 1619/2012, de 30 de novembre, pel qual s'aprova el reglament pel qual es regulen les obligacions de facturació.   
La documentació justificativa haurà de marcar-se amb un segell o diligència, el model del qual figura en la pàgina web de la Conselleria competent en matèria d'inclusió social, en el qual s'indicarà el número d'expedient per a la justificació del qual han sigut presentats i el percentatge de finançament que s'imputa a la Generalitat.  
Totes les entitats hauran d'aportar una declaració responsable en què s'acredite que la documentació aportada per a la justificació de les despeses subvencionades compleix els requisits establits en la normativa vigent, que disposa d'aquesta documentació i que la posarà a la disposició de l'Administració quan li siga requerida i que la documentació remesa és còpia fidel i exacta dels originals, segons el model que figura en la pàgina web de la conselleria competent en matèria d'inclusió social.   
4) La memòria tècnica o descriptiva de l'execució del projecte subvencionat haurà de permetre conéixer el nombre de persones beneficiàries del projecte, les actuacions realitzades, el grau de compliment dels objectius proposats, els materials i la metodologia emprada i totes les altres dades que es considere de rellevància. Aquesta memòria es realitzarà d'acord amb el model que figura en la pàgina web de la conselleria competent en matèria d'inclusió social, i s'haurà de remetre també en suport informàtic.  
Les dades referents a les persones beneficiàries del programa es presentaran sempre desagregades per gènere.  
5) El termini màxim per a la justificació de les bestretes de la subvenció serà el quart trimestre de l'exercici, la data concreta s'establirà en la respectiva convocatòria, el termini per a la justificació de l'import restant i la presentació de la memòria tècnica finalitzarà 31 de gener de l'any següent.  
6) Les despeses a justificar hauran de correspondre's amb els continguts dels projectes objecte de subvenció, no s'admetran despeses d'actuacions que no estiguen específicament previstes en la descripció d'aquests. D'acord amb el que es preveu en l'article 31.2 de la Llei 38/2003 de 17 de novembre, general de subvencions, es considerarà despesa realitzada, amb caràcter general, la que ha sigut efectivament pagada abans de la finalització del període de justificació.  
7) En aquelles despeses subjectes a la normativa reguladora de l'Impost sobre la Renda de les Persones Físiques, haurà de ser aportada la documentació justificativa de la retenció i ingrés en l'Agència Estatal d'Administració Tributària de les quantitats corresponents per rendiments del treball, rendiments d'activitats econòmiques o per rendiments procedents de l'arrendament o subarrendament d'immobles.  
  
8) Així mateix, en la justificació de les retribucions de personal laboral contractat, al costat de les corresponents fulles de salaris, hauran d'acompanyar-se els preceptius documents de cotització a la Seguretat Social, així com l'ingrés de les cotitzacions en la Tresoreria General de la Seguretat Social.  
  
Article 16. Pla de control  
1) La comprovació material de l'efectiva realització de l'activitat es durà a terme en els termes establits en el pla de control que s'elaborarà a aquest efecte, conforme a l'article 169.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. El pla de control podrà contindre:  
a) Control de tipus administratiu, sobre el terreny on haja de desenvolupar-se l'activitat subvencionada i de qualitat d'aquesta.  
b) Dirigir-se a entitats de forma aleatòria i de risc.  
c) Almenys haurà de controlar una quarta part de la quantitat total de la línia subvencionada.  
2) La direcció general competent en matèria d'inclusió social designarà el personal necessari destinat a la comprovació de l'adequada realització de l'activitat i el compliment de la finalitat que determinen la concessió o gaudi de la subvenció.  
  
Article 17. Modificació, pèrdua o minoració de la subvenció  
1) Excepcionalment, podrà donar lloc a la modificació de la resolució de concessió els canvis sobrevinguts en les previsions inicials del projecte, com les seues condicions materials, formals o temporals, que van servir de base per a la resolució de concessió. Aquesta sol·licitud de modificació l'haurà de presentar l'entitat beneficiària degudament motivada i acreditada a l'òrgan competent per a la concessió. En tot cas, aquesta modificació de la resolució originària haurà de complir els requisits següents: satisfer l'interés general; no vulnerar interessos de tercers; no alterar essencialment la naturalesa o objectius de la subvenció; no afectar el principi de concurrència; no obeir a culpa o negligència de la persona beneficiària.  
La modificació de la resolució original podria donar lloc a l'ajust de l'import de la subvenció, en funció de les circumstàncies sobrevingudes, sempre que el cost de la inversió fora inferior al previst.   
2) Tota alteració de les condicions i requisits tinguts en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o enspúblics o privats, quan l'objecte de les convocatòries siga coincident, podrà donar lloc a la modificació de la resolució de concessió i, si escau, a la pèrdua del dret al cobrament total o parcial de la subvenció.  
  
3) La falta de justificació o la justificació insuficient de la subvenció concedida, dins del termini establit a aquest efecte, així com la concurrència d'altres causes recollides per l'article 37 de la Llei 38/2003 de 17 de novembre, general de subvencions, donarà lloc a la pèrdua del dret al cobrament, total o parcial, de la subvenció, sense perjudici de la realització del tràmit d'audiència legalment establit.  
4) La concessió de les subvencions previstes en la present ordre és compatible amb unes altres que puguen obtindre's per al desenvolupament de l'activitat, provinguen d'altres administracions públiques, d'altres ens públics o privats, nacionals, de la Unió Europea o d'organismes internacionals.  
No obstant això, conforme al que es disposa en l'article 19.3 de la Llei 38/2003 de 17 de novembre, general de subvencions, en cap cas l'import de la subvenció podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenvolupar pel beneficiari.  
En aquest supòsit, procedirà la minoració de l'ajuda i, si escau, el reintegrament de l'excés obtingut sobre el cost de l'activitat subvencionada, així com l'exigència de l'interés de demora corresponent.  
  
Article 18. Reintegrament de la subvenció  
1) Seran causes de reintegrament les establides en l'article 37 de la Llei 38/2003 de 17 de novembre, general de subvencions i aquelles altres que s'establisca en la normativa específica.  
2) El procediment de reintegrament de les quantitats indegudament percebudes s'ajustarà a les previsions contingudes en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
3) Aquest procediment haurà de garantir la preceptiva audiència a l'entitat interessada durant la seua tramitació.  
4) El termini per a resoldre i notificar la resolució procedent serà de dotze mesos, a comptar des de la data de l'acord d'iniciació.  
5) La resolució d'aquest procediment posarà fi a la via administrativa, i contra aquesta es podrà interposar recurs contenciós administratiu, en el termini de dos mesos a comptar des de l'endemà de la publicació, de conformitat amb el que es disposa en l'article 46 de la Llei 29/1998 reguladora de la jurisdicció contenciosa administrativa. No obstant això, prèviament es podrà interposar, potestativament, recurs de reposició conforme a la legislació de procediment administratiu comú.  
Article 19. Règim sancionador  
El règim sancionador l'aplicarà la comissió d'infraccions administratives prevista en la normativa bàsica estatal a aquells subjectes que en siguen responsables de conformitat i es regirà pel que es disposa en el capítol IV del títol X de la Llei 1/2015 de 6 de febrer de la generalitat, d'hisenda pública, del sector públic instrumental i de subvencions.  
  
  
Article 20. Política de la competència de la Unió Europea  
Les presents bases estan exemptes de comunicació a la Comissió Europea perquè no és aplicable l'article 107.1 del Tractat de funcionament de la Unió Europea, atés que les ajudes van dirigides a entitats que no exerceixen activitats econòmiques i, per tant, per la seua naturalesa, no suposa un avantatge econòmic, no falseja ni pot falsejar la competència, ni els intercanvis comercials entre els estats membres.  
  
  
  
DISPOSICIÓ ADDICIONAL  
  
Única. No incidència pressupostària  
La present ordre no té incidència pressupostària.  
  
  
DISPOSICIÓ DEROGATÒRIA   
  
Única. Derogació normativa  
Queda derogada l'Ordre 9/2016, de 13 d'abril, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió de les subvencions en matèria d'acció comunitària, així com totes les normes d'igual o inferior rang que s'oposen al que es preveu en la present ordre.  
  
  
DISPOSICIONS FINALS  
  
Primera. Instruccions  
La direcció general amb competències en matèria d'inclusió social podrà dictar les instruccions de caràcter intern i organitzatiu que siguen necessàries perquè adopte les mesures necessàries per a l'aplicació d'aquesta ordre i de les corresponents convocatòries.  
  
Segona. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.   
  
València, 8 d'agost de 2019  
  
La vicepresidenta del Consell   
i consellera d'Igualtat i Polítiques Inclusives  
MÓNICA OLTRA JARQUE


Còpia Permalink ELI